ועדת הכספים, כנסת 20, פרוטוקול מספר 240, 2016-01-12 11:20

משה גפני: אני עובר להצעה הבאה לסדר-היום – יש הצעה לסדר-היום של חברת הכנסת שרן השכל, אבל היא לא נמצאת, אז אנחנו עוברים למעלה אדומים.

משה גפני: דיון מהיר בנושא: השפעת המתיחות הביטחונית על העסקים הקטנים והבינוניים במעלה אדומים - ואי הכללת העיר במתווה הסיוע שגובש לסיוע לעסקים בירושלים, של חברי הכנסת מיקי לוי, אראל מרגלית ורועי פולקמן.

משה גפני: בבקשה, מיקי לוי.

מיקי לוי: תודה אדוני היושב ראש, אדוני ראש העיר מעלה אדומים, סגנו מר יפרח, קודם כל גילוי נאות, הייתי מפקד יהודה ושומרון, והעיר מעלה אדומים מאוד מאוד קרובה ללבי.

מיקי לוי: האירועים האחרונים פגעו בעסקים.

משה גפני: אני בעד מעלה אדומים, אבל למה דווקא מעלה אדומים?

משה גפני: אין מקומות נוספים שנפגעו?

משה גפני: אנחנו נדבר רק על מעלה אדומים עכשיו, זאת ההצעה לסדר-היום, אבל תסביר לי מחוץ לקופסה.

מיקי לוי: יש מקומות שנפגעו הרבה הרבה יותר, בגלל סמיכותם, בגלל אירועים שהיו בהם, בגלל אוכלוסיות שעובדות בירושלים וחוזרות לעיר מעלה אדומים – כן, יש מקומות, אבל יש מקומות – אני לא מדבר כרגע לא על תל אביב - - -

משה גפני: בסדר, אנחנו נדבר רק על מעלה אדומים, הבנתי.

מיקי לוי: הייתי כמה וכמה פעמים בעיר מעלה אדומים.

מיקי לוי: מכיוון שיזמנו גם לתוואי הרכבת הקלה, שיש שם פגיעה ממשית בעסקים, וגם לכל נושא ירושלים, ששם היו עיקר הפעילות והפיגועים, יזמנו מהלכים, אנחנו רוצים להשית את זה גם על העיר עצמה.

מיקי לוי: האירועים האחרונים בהחלט פגעו בעיר ירושלים, ואני וחברי כנסת נוספים, אראל מרגלית ורועי, יזמנו קרן אשר תפצה את העסקים בירושלים.

מיקי לוי: לאחר שביקרנו במעלה אדומים, אני אישית ביקרתי במעלה אדומים מספר פעמים, וקיימתי גם שיחות עם ראש העיר ועם בעלי העסקים, ההתרשמות היתה כי יש פגיעה של ממש עד כדי פשיטת רגל בעסקים קטנים ובינוניים בעיר מעלה אדומים, והעיר מעלה אדומים נבדלת מהאחרים אולי בזה שהיא החזית האמיתית של העיר ירושלים ומגינה עליה.

מיקי לוי: בעיר מעלה אדומים יש כ-300 עסקים קטנים ובינוניים.

מיקי לוי: זה לא מספר עצום, שאני מעריך שמתוכם נפגעו כ-60% פלוס, מינוס, לא כולם נפגעו.

מיקי לוי: בירושלים נקבע שעסק שמחזור העסקים שלו ירד ב-30%, יכול להגיש בקשה לפיצוי.

מיקי לוי: חברי ואני לא מבקשים, דורשים, כי מתווה הפיצוי שחל לגבי ירושלים לגבי עסקים קטנים, יחול גם על העסקים במעלה אדומים.

מיקי לוי: זה לא הרבה עסקים.

מיקי לוי: ראוי שאנחנו נשמור על החזית שמגינה על העיר ירושלים, למרות שמעלה אדומים היא עיר שעומדת בפני עצמה.

מיקי לוי: זו לא הוצאה ענקית.

מיקי לוי: אפשר לבוא ולהחיל את ההסדר שחל על ירושלים גם על מעלה אדומים, ואני אעצור פה כי אני רוצה לתת לאחרים את זה זכות הדיבור, ברור לחלוטין מה אני רוצה.

משה גפני: החברים האחרים עוד לא הגיעו.

משה גפני: ראש העיר רוצה להתייחס?

משה גפני: מיקי זוהר ביקש לדבר.

מכלוף מיקי זוהר: אני רוצה לומר שתי מילים.

מכלוף מיקי זוהר: אני רוצה לציין שראש העיר בני כשריאל וסגנו גיא יפרח פנו אלי בנושא הזה.

מכלוף מיקי זוהר: אני חושב שטענתם מוצדקת, לא יעלה על הדעת שאנחנו מחליטים לעזור לבעלי העסקים בירושלים ואת מעלה אדומים לא נכליל פנימה, הרי זו עיר שסמוכה באופן צמוד ו"זוכה" לאותם קשיים שיש בעיר ירושלים.

מכלוף מיקי זוהר: אכן אני חושב שראוי שנקבל את בקשת ראש העיר וסגנו ונפתור את הסוגיה הזו, כפי שאנחנו מתכוונים לפתור אותה בירושלים, גם בעיר מעלה אדומים.

משה גפני: תודה רבה.

<בני כשריאל: תודה אדוני יושב הראש, אני רוצה להודות לחבר הכנסת מיקי לוי ולחבר הכנסת מיקי זוהר על כך שהעלו את הנושא הזה.

<בני כשריאל: זה נושא כאוב לנו.

<בני כשריאל: אנחנו חלק מהשוק העסקי של ירושלים, ירושלים רבתי.

משה גפני: אני מבקש ממך אדוני ראש העיר למען אלה שלא מכירים את הפרטים, קודם כל לתת את הפרטים על מה אנחנו מדברים, כמה עסקים ומה זה האזור הזה, תן לנו תיאור קצר על מה אנחנו מדברים.

<בני כשריאל: העיר מעלה אדומים התחילה להתאכלס ב-1982.

<בני כשריאל: מבחינת עסקים, יש לנו אזור תעשייה עם יותר מ-300 מפעלים, אבל עסקים קטנים ובינוניים, ביניהם חנויות, מסגריות, מוסכים וכדומה יש כ-300.

<בני כשריאל: לפי הסקר שנתנה לנו מחלקת רישוי עסקים, יש ירידה של 50% בפתיחת עסקים חדשים, כ-30% מהעסקים הקטנים נסגרים תוך שנה וכ-50% מהעסקים נסגרים תוך שלוש שנים – זה לפי המידע ממחלקת רישוי העסקים במעלה אדומים, ולמה זה?

<בני כשריאל: 80% מתושבי מעלה אדומים עובדים בירושלים, אנחנו גם חלק משוק הדיור ומהשוק העסקי בירושלים.

<בני כשריאל: גל הטרור שפגע בירושלים, פגע גם בנו כי כל אחד ספון בביתו והעסקים האחרים לא נפתחים, מה עוד שאנחנו מעבר לקו הירוק, מעבר למחסום, שהוא לא רק מחסום פיסי של צה"ל, אלא גם מחסום פסיכולוגי.

<בני כשריאל: כשרואים את המחסום, לא באים לפתוח את העסקים וכמובן כל הבעיות המדיניות שאנחנו נתקלים בהן, ה-BDS והחרם של אירופה, לא נותנים לעסקים אחרים לפתוח פה.

<בני כשריאל: למשל זארה לא תפתח סניף לעולם לעולם במעלה אדומים, סודהסטרים עזבו את מעלה אדומים ועברו לנגב.

<בני כשריאל: יש לנו גם תחרות, תחרות לא קטנה, מהצד של עזריה.

<בני כשריאל: בעזריה יש עסקים קטנים שמתחרים מאוד בעסקים שלנו, למשל חומרי בניין, מוסכים, מסגריות, חנויות לרהיטים.

<בני כשריאל: מוכרים שם במחירים נמוכים יותר, כי הם לא משלמים מע"מ, מס הכנסה וכל הדברים האלו.

<בני כשריאל: כמובן ששם יותר זול וזה פוגע מאוד בעסקים שלנו.

<בני כשריאל: למרות שזה שטח B, הולכים לקנות שם.

<בני כשריאל: מסכנים את החיים, אבל הולכים לשם וקונים.

<בני כשריאל: לכן זה מצב העסקים שלנו.

משה גפני: לא קשור למצב הביטחוני.

משה גפני: להפך, אולי המצב הביטחוני מקל.

<בני כשריאל: לא כשמדובר בהוצאה כספית.

משה גפני: אבל זה תמיד, גם אם לא היה מצב ביטחוני כזה.

<בני כשריאל: אמרתי, מה עוד שגם זה מתחרה בנו.

<בני כשריאל: אבל המצב הביטחוני מונע מלהגיע למעלה אדומים, לרכוש שם דברים.

<בני כשריאל: גם כל אחד בביתו או לא יוצא מהבית.

<בני כשריאל: אחת הדוגמאות שלא באים לבקר אותנו זה שאחת ליומיים יש זריקת אבנים ונפגעים, מכוניות נפגעות מצוקי עיסאוויה או מהר הצופים.

<בני כשריאל: היום היו יריות בצומת הקיוסק ואתמול היו בקת"בים.

משה גפני: אמרת שיש 300 מפעלים.

<בני כשריאל: 300 מפעלים באזור התעשייה וכ-300 עסקים קטנים ובינוניים.

<בני כשריאל: הפיצוי שניתן לירושלים הוא נכון.

<בני כשריאל: אנחנו לא מהווים חלק גדול, לכן לקופת האוצר זה ממש בשוליים, עלות שולית, אבל לנו ולבעלי העסקים שלנו זה עניין של לשרוד או לא לשרוד.

משה גפני: תודה רבה.

משה גפני: חבר הכנסת אראל מרגלית, ממציעי ההצעה לסדר-היום.

אראל מרגלית: הרבה פעמים מאשימים את המפלגה שלי, שאנחנו לא מדברים על התיישבות וכו'.

אראל מרגלית: מבחינתנו, מבחינת הזרם המרכזי אצלנו במפלגה, מעלה אדומים, מישור אדומים, זה אחד המקומות שצריך לפתח, צריך לקשור אותו לירושלים, צריך לתת להם הרבה מאוד תמיכה.

אראל מרגלית: אנחנו עבדנו על זה פה יחד, הבאנו את הדיון ואחרי זה דיברנו ובאמת הצלחנו להביא מתווה של פיצוי לעסקים הקטנים בירושלים, כי כמו שהדרום היה בחזית לפני שנה וחצי, הפעם בגדול ירושלים היתה בחזית.

אראל מרגלית: אבל אי אפשר לשכוח את מעלה אדומים ואת מישור אדומים.

אראל מרגלית: אני צריך להגיד באופן אישי, הפעם הראשונה שהתוודיתי לעסקים היתה כשהקמתי עם אימא שלי כשהייתי בן 17 את המפעל במישור אדומים למחזור PVC.

אראל מרגלית: זאת היתה הפרנסה של המשפחה, אני חייב להגיד שזאת לא היתה הצלחה כל כך גדולה, לכן הלכתי אחר כך להיי-טק.

משה גפני: כן, אבל זאת היתה הדחיפה.

אראל מרגלית: אבל זה היה דבר ענק.

אראל מרגלית: אנחנו חייבים להביא בתוך התוכניות הכלכליות של צמיחה במדינה כיוון יותר ברור למדינה, גם במעלה אדומים במישור אדומים ולהגיד מה אנחנו רוצים לעשות שם, שהוא יותר טוב ממה שאנחנו עושים במקומות אחרים ולהגדיר הרבה יותר טוב, גם ברמה העסקית, את הקשר לירושלים.

אראל מרגלית: בעניין הזה אני מוכן לבוא ולהתגייס, אני ראש השדולה לעסקים קטנים.

אראל מרגלית: קודם כל קיבלנו במתווה דחיית תשלומי מס הכנסה ומע"מ בשישה עד שמונה חודשים, כלומר גרייס, ביטול הקנסות שהיו כי לאנשים יש קנסות.

אראל מרגלית: צריך לזכור שמצוק איתן, אפילו מהחטיפה של שלושת הנערים הקדושים שנהרגו לצערנו לפני צוק איתן, מאותו רגע ירושלים וכל האזור פה במתקפה בכמה גלים.

אראל מרגלית: כל פעם שמישהו מנסה טיפה להתאושש, עוד פעם קורה משהו.

אראל מרגלית: דווקא הקיץ הזה היה יותר טוב, אבל איך שטיפה הרימו את הראש, עוד פעם.

אראל מרגלית: צריך להבין שכמו שבירושלים אנשים לא חוזרים לקנות, המסחר יורד ברמות מאוד מאוד גדולות, כך גם במעלה אדומים.

אראל מרגלית: אני מבקש שזה ייכלל בתוך המתווה של ירושלים, ונראה איך לעשות את זה בצורה מסודרת.

אראל מרגלית: אני מוכן ללוות אתכם גם לפקידי המיסוי.

אראל מרגלית: אני מתנצל, כי אנחנו מובילים את השדולה של ההיי-טק, אז אני חייב לחזור.

עודד פורר: תודה אדוני יושב הראש.

עודד פורר: אני חושב שמה שקורה פה זה שממשלת ישראל הפכה את מעלה אדומים לעיר של בחירות.

עודד פורר: כל מערכת בחירות מגיעים כולם ונותנים הצהרות ולצערי נעלמים אחר כך.

עודד פורר: מעלה אדומים היא עיר שנמצאת בדעיכה.

עודד פורר: צר לי לומר את זה, אדוני ראש העיר, ראינו את זה גם בסיור אצלך.

עודד פורר: סגרו שם עכשיו בית ספר יסודי, סגרו שבע כיתות גן, זה תהליך של עיר שהולכת להידרדרות, ועכשיו בנוסף לזה שלא נותנים להם לבנות ולהתפתח שם, גם מדירים אותם בהחלטה שנותנת את אותו סיוע לירושלים, כשברור לחלוטין שכל ראש ממשלה, גם מהשמאל וגם מהימין, ראה את מעלה אדומים כחלק אינטגרלי מירושלים רבתי ודאג לייצר את החיבור הזה, אבל בפועל היום יוצרים את החיץ הזה.

עודד פורר: בהחלטת הממשלה הזו מחרימים את מעלה אדומים, אז מה נלין על ה-BDS?

עודד פורר: אני חושב שצריכה לצאת פה קריאה ברורה ומידית לממשלה להכניס את מעלה אדומים לתוך המתווה הזה – לפחות זה, אף על פי שאני חייב לומר שזה רק אקמול, כי אם לא יבנו שם, שום עסק לא יוכל להתפתח בעיר שהולכת ומזדקנת ולא יכולים להגיע אליה זוגות צעירים.

משה גפני: תודה רבה.

משה גפני: חבר הכנסת דוד ביטן.

דוד ביטן: אני רוצה לומר שאני מאוד מאוד מופתע, שלא הכניסו את מעלה אדומים לתוך ההחלטה של ירושלים.

דוד ביטן: מבחינתי זו אותה עיר.

דוד ביטן: זה כמו להגיד שיחליטו על חולון ולא יתנו לבת ים.

דוד ביטן: כולם ביחד, כולם אחד ליד השני, ואם זה משפיע על ירושלים, בוודאי שזה משפיע גם על מעלה אדומים.

דוד ביטן: לכן צריך לתקן את העיוות הזה, וועדת הכספים זה המקום המתאים ביותר לעשות את זה.

עודד פורר: אמרתי לך שהוא יצטרף אלינו.

עודד פורר: ..

משה גפני: הנושא הזה הוא לא נושא פוליטי, ראינו שגם המחנה הציוני העלה את זה.

עודד פורר: זה בבדיחות הדעת, אני לא חושב שזה פוליטי, אני חלילה לא לוקח את זה לנושא פוליטי.

עודד פורר: אני רואה את זה בחומרה.

משה גפני: לשאול את ראש העיר כמה זמן ההידרדרות בעיר הזאת, ואז היינו בודקים מי היה בממשלות האלה.

איתן ברושי: עכשיו תשאל מי הקים את מעלה אדומים.

משה גפני: זהו, סיכמנו גם עם עודד, לא מדברים פוליטי.

איתן ברושי: בשביל זה באתי, זה לא פוליטי...

משה גפני: לגופו של עניין.

מאיר כהן: אדוני היושב ראש, אני מוחה על זה שהעיר הזאת מדרדרת, כי העיר הזאת היא בדיוק הסיבה למה צריך לתת את הנשמה ולתת את כל הקביים, כי זאת עיר שבתנאים בלתי אפשריים פורחת ומשגשגת.

מאיר כהן: יש בעיר הזאת מערכת חינוך מהטובות ביותר בארץ, מערכת רווחה מהטובות והמשובחות בארץ.

מאיר כהן: אבל כל זה נקנה בעמל רב מאוד.

מאיר כהן: אין לראשי הערים שום אפשרות, שום מנגנון שאם התעשיינים אצלם נפגעים בגלל מצב ביטחוני, בגלל פעילות פח"ע, הם לא יכולים לבוא ולתת הטבות.

מאיר כהן: לכן מה שצריך זה מידית להכניס את העיר הזאת לאותו מתווה של ירושלים.

מאיר כהן: גפני, אתה ברוב חוכמתך הכנסת בפעם הראשונה ואחרי שכעסתי עליך לא יכולתי להגיד לך מילה טובה, אבל 10 שנים נלחמתי שהבדואים בנגב יקבלו הטבות מס.

מאיר כהן: אתה ברוב חוכמתך ידעת לעשות את זה ולראות שיש מתווה שצריכים להצטופף תחתיו.

מאיר כהן: אין שום מצב שירושלים תקבל מתווה לעידוד העסקים שלה בגלל המצב הביטחוני ומעלה אדומים תישאר בצד, אין דבר כזה.

מאיר כהן: לכן אני מבקש לעשות הכול, ואני אומר את זה כשר לשעבר, שביקר במעלה אדומים ובאמת עמד על הקשיים.

משה גפני: תודה רבה.

משה גפני: איתן ברושי.

איתן ברושי: אדוני היושב ראש, חברי ראש העיר וחברי הכנסת, באתי לתמוך בבקשה ולומר שמעלה אדומים היא במתווה שאנחנו תמיד ראינו כחלק בלתי נפרד בחיבור בין ירושלים ובקעת הירדן וצפון ים המלח, בפרוזדור שעוד תכנית אלון ראתה אותו כדבר נכון, וירושלים בנויה במידה רבה על חוזקה של מעלה אדומים.

איתן ברושי: מי שרוצה לחזק את ירושלים, צריך לחזק את מעלה אדומים, וזאת לא מליצה, לא רק בגלל שיש ביניהן סמיכות גיאוגרפית, אלא שיש ביניהן איזושהי תלות הדדית גם לאורך כביש 1 וגם על היכולת להישען על המרחב ולא רק על נקודה.

איתן ברושי: אנחנו לא בונים מחדש את מצדה, וירושלים היא בירתנו הנצחית ומעלה אדומים היא חלק מהחוסן של ירושלים, ולכן זה לא עוד ישוב.

איתן ברושי: אנחנו יודעים שגם שם יש בעיות, שמחייבות סיוע.

איתן ברושי: ראיתי שיש בממשלה ויכוח על הבנייה ב-E1.

איתן ברושי: אני לא נכנס לזה כרגע.

מאיר כהן: הלוואי ויבנו.

איתן ברושי: יש שם מטה המשטרה ויש גם בדואים ליד מעלה אדומים, שהמדינה מתקשה בהסדרת מקומם הקבוע, ולכן שאלת מעלה אדומים היא שאלה מיוחדת באזור שאנחנו קוראים לו יהודה ושומרון.

איתן ברושי: כמי שידוע בתפיסות שמשלבות את ההתיישבות והביטחון עם השאלות הדמוגרפיות והגיאוגרפיות, באתי לומר שדין מעלה אדומים היא כדין ירושלים.

איתן ברושי: באתי לומר שמעלה אדומים היא חלק מהתפיסה של ההתיישבות והביטחון שאני מאמין בה והמקום שממנו אני בא תמיד ראה את זה ככה.

איתן ברושי: לכן צריך לומר פה, שאין איום בסיוע של מעלה אדומים, זה לא שיעברו מירושלים למעלה אדומים כי יש איזו הטבה כמו שראינו את זה במקומות אחרים.

איתן ברושי: אני קורא לך גפני ולמאיר לכהן ראש העיר לשעבר, אני בא היום מדיונים בשדולה של תעסוקה מיוחדת וגם בחקלאות.

איתן ברושי: גפני, אתה איש עם ערכים ואנחנו רואים את זה בישיבות.

איתן ברושי: משהו גדול השתבש פה במדינה, והיא חייבת לחזור לעצמה.

איתן ברושי: אנחנו מוכרחים לחזור להיות מדינה, שכדאי לייצר בה.

איתן ברושי: הייתי השבוע בביקור בטרה עם התאחדות התעשיינים.

איתן ברושי: אותה מחלה שפקדה את המדינה הזאת קיימת בחקלאות, בתעשייה, בכל מקום, גם בתפיסה של מעלה אדומים.

איתן ברושי: אולי נקיים על זה דיון, אולי שווה להוציא את הכנסת לסדנה ואת הממשלה לאיזושהי העשרה.

איתן ברושי: צריך להגדיר מחדש את המטרה.

איתן ברושי: אנחנו לא מגדירים מטרות, מתבלבלים בהקצאת האמצעים ואנחנו חוזרים אחורה.

איתן ברושי: רוב ההישגים של ישראל גם בהשכלה גבוהה ובנובל, גם בהייטק ובטח בחקלאות הם הישגים של העבר.

איתן ברושי: ידעו פעם עם פחות אמצעים, אבל יותר חזון, לעשות יותר דברים.

איתן ברושי: איבדנו משהו מהרעיונות המרכזיים שלנו.

איתן ברושי: מביאים ביצים עם סלמונלה מאוקראינה, מביאים עגבניות מטורקיה ולא נותנים לחקלאים לחיות והופכים את המשקיעים לפראיירים והמשק בסכנה והחברה מאוימת ממדיניות שגויה.

איתן ברושי: חייבים לחזור לעצמנו, ובתוך זה גם התפיסה של התיישבות, ביטחון.

איתן ברושי: ומה הם רוצים?

איתן ברושי: הם לא רוצים עכשיו מתנות, הם רוצים לייצר.

איתן ברושי: הם רוצים לחזור לחיות.

איתן ברושי: היינו עם של צוענים וסוחרים, חייבים לחזור ולהיות עם נורמלי, שחי על אדמתו ומתפרנס מעבודתו.

מכלוף מיקי זוהר: ועושה מסחר בשבת...

מכלוף מיקי זוהר: אבל אל תשכח מסחר בשבת, שזה גם חשוב.

איתן ברושי: על השבת אנחנו נשמור, כי היא תמיד שמרה עלינו.

מכלוף מיקי זוהר: ימות המשיח...

משה גפני: לא משיח, מה המשיח?

משה גפני: איתן ברושי אמר אמירה נכונה.

איתן ברושי: אני רוצה להגיד לך שיש הרבה שחיכו למשיח, בסוף מצאו את החמור שלו...

איתן ברושי: כי חלק הסתפקו בחמור שלו.

איתן ברושי: גפני, ידענו פה בוועדה גם להביא החלטות לידי ביצוע, לא סתם שידור וללכת לשידור הבא.

איתן ברושי: בואו נקבע לוח זמנים, שעד סוף ינואר אנחנו גורמים להחלטה - - -

משה גפני: תיכף נשמע את הממשלה.

איתן ברושי: אנחנו הולכים לכפות על הממשלה.

<אינגריד הר אבן: אני עורכת הדין אינגריד הר אבן, בשם ועד התעשיינים והעסקים במישור אדומים.

<אינגריד הר אבן: אני מלווה פה היום בשלושה אנשים, שבאופן עקרוני היו צריכים לקום היום בבוקר וללכת למפעלים שלהם ולייצר ולהעסיק עובדים.

<אינגריד הר אבן: הסיבה שהם פה היא שהם מרגישים שהם לא יכולים להמשיך במצוקה שהם נקלעו אליה, גם בגלל המצב הביטחוני, וגם בגלל כל מיני דברים שהמדינה מכבידה עליהם, אולי בלי דעת, ופה אנחנו רוצים לצאת בקול קורא אליכם לתקן כמה עיוותים חקיקתיים או מוניציפליים, שלא יעלו הרבה כסף, אבל יאפשרו להם לחיות ולייצר.

<אינגריד הר אבן: ברשותכם, אני אתן להם את זכות הדיבור ואני אסכם את הנושא.

משה גפני: זכות דיבור אני נותן.

<אינגריד הר אבן: אז אני מבקשת לשמוע ואתם.

משה גפני: הם ידברו, אבל אני לא מאפשר לסכם.

משה גפני: זיו דוידוב, בבקשה בקצרה, ואחרי זה אבי אלקיים.

משה גפני: שניכם צריכים זכות דיבור?

<זיו דוידוב: כן.

<זיו דוידוב: קודם כל, אני רוצה להגיד לכם תודה על הדיון החשוב הזה.

<זיו דוידוב: כל הדיבורים שדיברתם עד עכשיו, אנחנו האנשים מאחורי הדיבורים האלה.

<זיו דוידוב: אנחנו בעלי העסקים שאמורים לעבוד, לייצר ולהצליח בעסקים שלנו במישור אדומים ולשמור על מישור אדומים, כי זה חשוב לנו.

<זיו דוידוב: אבל יש לנו בעיות שהן בעיות שנמשכות לאורך שנים, זה לא קשור לירידה עכשיו בפדיון ושאנשים נקלעים לקשיים, אלא יש דברים מעוותים כבר במשך שנים.

<זיו דוידוב: אתן לכם כמה דוגמאות, כדי שתבינו מה אנחנו חווים במישור אדומים.

<זיו דוידוב: דוגמה אחת זה הנושא של עובדים פלסטינים.

<זיו דוידוב: אנחנו מעסיקים עובדים פלסטינים.

<זיו דוידוב: בית המשפט קבע שאנחנו חייבים לתת להם אותם תנאים של עובדים ישראלים.

<זיו דוידוב: בפועל, כשאנחנו מגיעים לבטח אותם בביטוחים פנסיוניים וביטוחים סוציאליים, אין חברת ביטוח שרוצה לקבל את הכסף שלנו, אין דבר כזה.

<זיו דוידוב: אנחנו למעשה דה-פקטו עבריינים, כי חברות הביטוח אומרות: אנחנו לא רוצות לקבל את הכסף, כי אין לנו דרך אחר כך לפצות את הפלסטינים, אין איזשהו פתרון לדבר הזה.

<זיו דוידוב: שום חברת ביטוח לא מוכנה לקחת כסף על זה.

מיקי לוי: שיבוא הנה נציג, דורית סלינגר משוק ההון, וייתן הסברים גם כן, זה נורא חמור.

מיקי לוי: אם תקרה תאונה, הוא לוקח על עצמו סיכון, והוא רוצה לשלם.

<זיו דוידוב: רוצה, מאוד רוצה לשלם.

<זיו דוידוב: לא רוצה להיות עבריין, אני רוצה להיות שומר חוק.

משה גפני: למה חברת ביטוח לא מבטחת?

<זיו דוידוב: הם טוענים שאין להם דרך, אם קורה משהו, להגיע לרשות הפלסטינית ולמצוא את אותו בן אדם שנפגע או שמגיעים לו סכומי הכסף.

<זיו דוידוב: זאת טענתם, אבל אם המדינה קבעה חוק - - -

משה גפני: מה צריך זה עוד דבר, אבל הסיבה שהם לא רוצים לבטח עובד פלסטיני זה כי אם יצטרכו להגיע לבית שלו, הם לא לוקחים את הסיכון הזה.

<זיו דוידוב: אין רופא שיבדוק אותם, אין רופא שהם סומכים עליו.

<זיו דוידוב: אין להם הכלים.

משה גפני: זה לא קשור למצב הביטחוני.

<זיו דוידוב: זה לא קשור, זה במשך שנים המצב.

משה גפני: תן עוד דוגמה.

<זיו דוידוב: אבטחה במישור אדומים.

<זיו דוידוב: אנחנו משלמים היום כסף, המון המון כסף, על אבטחה של מישור אדומים, אבל באופן מפתיע – אני אזרח מדינת ישראל, תעשיין, בעל עסק, אנחנו משלמים על אבטחה כנגד פעילות חבלנית בלבד, לא כנגד פעילות פלילית.

<זיו דוידוב: אתה בטח יודע את זה, אני כאזרח המדינה - - -

משה גפני: בעוד 10 שנים כשיקראו את מה שאמרת, לא יידעו למי אמרת: אתה בטח יודע את זה.

<זיו דוידוב: סליחה, אני מתנצל, מיקי לוי, אתה צודק, אם יקראו את זה בעוד 10 שנים.

משה גפני: בטח שיקראו, מה השאלה.

מיקי לוי: אנחנו על אסדות הגז מדינת ישראל משלמת, והוא תעשיין – אז נותנים לו על הראש.

משה גפני: אתה משלם על אבטחה.

<בני כשריאל: קוראים לזה אגרת שמירה.

משה גפני: וכאשר מגיע גנב, המאבטח אומר לו: סליחה, אתה באת לעשות חבלה או לגנוב?

משה גפני: אם באת לגנוב, אני לא מתערב, זה המצב?

<זיו דוידוב: זה המצב, כן, זה המצב באופן מפתיע.

<זיו דוידוב: זה לא המדד שלהם, המדד שלהם זה פח"עי בלבד, ועל זה אנחנו צריכים לשלם.

משה גפני: מגיע מישהו, הוא עוצר אותו.

<אבי אלקיים: לא, זה האבסורד, בגלל זה אנחנו כאן.

<בני כשריאל: התשלום עבור אגרת שמירה נטו ולא כמובן - - -

מיקי לוי: בני, גם כשהייתי מפקד המחוז היה הברדק הזה?

מיקי לוי: איך לא אמרת לי?

<בני כשריאל: כן, צו אלוף פיקוד בכל יהודה ושומרון לשלם אגרת שמירה.

משה גפני: מגיע גנב, הוא עוצר אותו?

<בני כשריאל: ברור שאנשי הביטחון שלנו ברגע של סיור, אם הם פוגשים גנב הם עוצרים אותו, מחכים למשטרה שבאה ולוקחת אותו.

<קריאה: לא נכון.

<אינגריד הר אבן: בני, אתם הפסקתם את הסיורים.

משה גפני: מה הדבר הנוסף?

<זיו דוידוב: הדבר הנוסף שאנחנו רוצים לדבר עליו זה הנושא של הארנונה.

<זיו דוידוב: היום אנחנו משלמים ארנונה גם על קרקע תפוסה, רק על אדמה, מה שלא קיים לא בירושלים ולא בתל אביב.

דוד ביטן: אם יש לך גדר, אתה משלם.

<זיו דוידוב: זה של קרקע תפוסה.

משה גפני: בניגוד לחולון, אתה משלם על קרקע - -

דוד ביטן: זה לא נכון.

משה גפני: אני רוצה שאתה תשיב, בני כשריאל, למה אתה לוקח ממנו ארנונה, מה שמוטי ששון בחולון לא לוקח.

דוד ביטן: כי החוק מחייב.

<זיו דוידוב: זה לא נכון.

משה גפני: אני לא שואל את זה כדי לקבוע עובדות.

<זיו דוידוב: אנחנו משלמים לא רק ארנונה על קרקע תפוסה, אנחנו משלמים גם ביטחון, אגרת שמירה על קרקע תפוסה.

משה גפני: אתה משלם גם אם לא יורד גשם.

מאיר כהן: בצו הארנונה של משרד הפנים אתה לוקח תעריף על מבנה ותעריף על - - -

משה גפני: תיכף נברר את זה, קודם ניתן לו להשלים.

<זיו דוידוב: מר ביטן, אתם מדברים עלינו, חשוב שתראו את הפרצופים מאחורי זה.

דוד ביטן: באנו לסייע לכם להצטרף לירושלים, מה זה שייך עכשיו הארנונה?

<זיו דוידוב: כי זה מה שכואב לנו.

<אינגריד הר אבן: כי המדינה גובה מהם יותר ממה שהיא נותנת להם, זה בדיוק הדיון.

משה גפני: אני מבקש שתגיד את הדברים טלגרפית.

<זיו דוידוב: נושא אחרון זה הנושא של פרוטקשן.

<זיו דוידוב: יש מכת פריצות באזור תעשייה, יש פרוטקשן של בדואים שרוצים לשמור כדי למנוע את הפריצות של עצמם.

<זיו דוידוב: יש שם אוזלת יד של המשטרה, עד כדי כך שהם פנו אלינו שנשמור על העסקים שלנו.

משה גפני: תודה רבה.

משה גפני: אבי אלקיים בקצרה, בלי לחזור על הדברים שנאמרו.

<אבי אלקיים: אני אדבר בקצרה, דווקא בכובע של מישהו שיש לו עסק, פחות תעשיין.

<אבי אלקיים: לי יש ירידה בעסק.

<אבי אלקיים: יש לי מסעדה, מקום קטן לאירועים קטנים.

<אבי אלקיים: יש לי ירידה של 70%.

<אבי אלקיים: אני מתעסק גם עם נדל"ן באזור.

<אבי אלקיים: זה נראה לי לא בסדר שאנחנו מלכתחילה לא קשורים לירושלים כחתיכה אחת.

<אבי אלקיים: השאלה שנשאלת כאן אם בכלל מישהו כאן סופר אותנו.

דוד ביטן: אני סופר אותך.

<אבי אלקיים: לי נראה שאף אחד לא סופר אותי.

משה גפני: מר אלקיים, בוועדה הזאת נהוג שלא מקיימים דיאלוג אם היושב ראש לא נותן רשות.

משה גפני: אתה קיבלת רשות לדבר.

<אבי אלקיים: פעם ראשונה שאני בכנסת.

משה גפני: מאה אחוז, ברוך הבא.

משה גפני: אני מאפשר לכם לדבר גם על דברים שהם אינם נושאי הדיון.

משה גפני: יש פה דברים שהועלו, שהם לא נושאי הדיון.

משה גפני: אני מאפשר לכם לעשות את זה, אתם פה פעם ראשונה או פעם שנייה.

משה גפני: תעלו את הנושא אבל ממש בקצרה, בגלל שאני בסופו של דבר בהחלטה הולך להתמקד בנושא שלשמו התכנסנו.

<אבי אלקיים: לי יש ירידה בעסק שלי, במסעדה של 70%.

<אבי אלקיים: יש לי עוד כמה כובעים שאני מתעסק בהם באזור תעשייה, אני בונה בניינים ועושה כל מיני פעולות.

<אבי אלקיים: זה אזור תעשייה עם פוטנציאל גדול מאוד.

<אבי אלקיים: אני רק רוצה להגיד לכם דבר אחד מהלב, לא יישאר אזור תעשייה, אם אני בתור מישהו שיש לו מקום קטן של אירועים אשלם בארנונה שלי אגרת שמירה, אשלם לבדואי שלא ייגע לי במקום ואשלם למאבטח 48 שקל לשעה.

<אבי אלקיים: עם כל ההוצאות האלה, מי יישאר כאן?

<אבי אלקיים: יש חבר'ה פוטנציאלים לא רחוק מאתנו, שמביאים את המחירים למחיר מופרז ורק הם יישארו במקום.

<אבי אלקיים: אני אומר לכם תשמרו עלינו ביחד.

<אבי אלקיים: תודה רבה.

משה גפני: משרד האוצר פה?

משה גפני: בבקשה.

משה גפני: נתחיל ברשות המסים, אבל אני מבקש משניכם לדעת למה המתווה של ירושלים איננו קיים במתווה של מעלה אדומים, ומה השוני ביניהם.

דוד ביטן: נכון, זו השאלה.

<יאיר אשואל: נתבקשתי להציג את עמדת רשות המסים.

<יאיר אשואל: עמדתה של רשות המסים היא כזו שאין שוני בין עוסקים, נישומים, תושבי מעלה אדומים לכלל אזור ירושלים.

<יאיר אשואל: יצאו בחודש נובמבר שני מכתבים של מר זאב פורת, סמנכ"ל בכיר לאכיפת הגבייה, שבו פירטו הקלות שנותנים לתושבי אזור ירושלים.

<יאיר אשואל: באזור ירושלים כוללים את אזור מעלה אדומים.

<יאיר אשואל: אין החרגה בין מעלה אדומים לירושלים ברשות המסים.

<יאיר אשואל: כל אותם עוסקים ונישומים שרשומים בפקידי השומה 3,2,1 ומיסוי מקרקעין ומנהלת מחוז - -

משה גפני: לפי דבריך, הדיון הזה מיותר.

<יאיר אשואל: - - בירושלים לעניין ההקלות הדיון הזה מיותר מבחינת רשות המסים.

<בני כשריאל: למה?

<בני כשריאל: מבחינת רשות המסים.

<יוסי עדס: מעבר למה שנעשה ברשות המסים, שזה גם נכלל בהחלטת הממשלה של ירושלים, אבל הם גם החילו את זה על עוד עסקים גם במעלה אדומים, כמו שאמר נציג רשות המסים; ההחלטה עצמה, הסיוע המיוחד שניתן לעסקים בירושלים, הוא ניתן רק בירושלים מתוקף חוק-יסוד: ירושלים בירת ישראל.

<יוסי עדס: לפיכך לא ניתן לכלול בהחלטה הזו אזורים אחרים שאינם ירושלים.

<יוסי עדס: ההעדפה המיוחדת שניתנה לירושלים מתוקף חוק יסוד, ולכן היא העדפה ייחודית לירושלים ולא כוללת מקומות אחרים.

<יוסי עדס: בנוסף, הסיוע המיוחד שניתן לירושלים ניתן כחלק מהחלטת ממשלה על החלטה רחבה יותר לפיתוח ירושלים - - -

משה גפני: היה דיון לאור המצב הביטחוני, שאין הבדל בין מעלה אדומים לירושלים, ושיש להרחיב את ההחלטה הזאת גם על מעלה אדומים?

<יוסי עדס: לא היה דיון, היות וההחלטה נובעת מתוקף חוק-יסוד: ירושלים בירת ישראל, והיא לא נובעת לאור המצב הביטחוני.

<יוסי עדס: גם ההיקף התקציבי שנקבע בהחלטת הממשלה הוא כחלק מתוכנית לפיתוח ירושלים, שנקבע בהחלטות ממשלה קודמות כחלק ממסגרת תקציבית.

משה גפני: הבנו את מה שאתה אומר, עכשיו אני רוצה לרדת לפרטים.

משה גפני: אני מבקש תשובות.

משה גפני: היתה החלטה מיוחדת לאור המצב הביטחוני בירושלים?

<יוסי עדס: ההחלטה, לא נאמר בה שזה לאור המצב הביטחוני.

<יוסי עדס: ההחלטה היא למתן סיוע מיוחד לירושלים, מתוקף חוק-יסוד: ירושלים בירת ישראל.

משה גפני: אמרת כבר שש פעמים חוק-יסוד.

משה גפני: מי שקובע חוק-יסוד זה אנחנו, לא אתם.

<יוסי עדס: אנחנו מתייחסים לחוק הקיים.

משה גפני: יש לי בקשה אליך, תענה על השאלות שלי.

משה גפני: זה שיש חוק-יסוד: ירושלים, אנחנו יודעים, גם חוקקנו את החוק הזה, כשאתם עוד לא הייתם פה.

משה גפני: אני רוצה לדעת האם יש החלטה מיוחדת, שלא היתה לפני שלוש שנים, לא חשובה הסיבה, אבל החלטה שנותנים לירושלים הטבות לבעלי העסקים או משהו מהסוג הזה לאור המצב הביטחוני, אפילו שלא נקבע המצב הביטחוני?

משה גפני: האם היתה החלטה כזאת?

<יוסי עדס: יש החלטה מהתקופה האחרונה.

משה גפני: אני מבין שאתה החלטת עכשיו להתמודד על משרת דיפלומט במשרד החוץ, "יש החלטה מהתקופה האחרונה".

משה גפני: מה קרה בתקופה האחרונה שלא היה קודם?

משה גפני: מה קרה, ברקת נהיה ראש העיר, מה קרה?

<יוסי עדס: עלו טענות שהיתה פגיעה בעסקים.

משה גפני: למה היתה פגיעה בעסקים, למה?

משה גפני: מה קרה?

משה גפני: למה היתה פגיעה?

<יוסי עדס: אני אומר שוב, אנחנו ביקשנו לקבל נתונים.

משה גפני: אל תאמר שוב, תענה לי על השאלה הזאת.

<יוסי עדס: אני לא יודע, אני גם לא יודע אם היתה פנייה.

משה גפני: אז אני אגיד לך, אני קראתי עיתונים ובעיתונים כתוב שהיתה פגיעה ביטחונית בירושלים, וכתוצאה מזה היתה ירידה בהיקף העסקים.

משה גפני: סביר להניח, שאם יושבים אנשים נורמליים בממשלה, הם קיבלו החלטה לאור המצב הביטחוני, אחרת מה זה שונה ממה שהיה קודם?

משה גפני: חוק-יסוד: ירושלים לא רלוונטי לעניין הזה.

משה גפני: אני רוצה רק לדעת, האם בדקתם כמה כסף זה עולה בירושלים, וכמה כסף היתה עולה לכם אותה החלטה, אם הייתם מרחיבים אותה גם למעלה אדומים?

<יוסי עדס: לא, מכיוון שהכסף שניתן לירושלים הוא חלק ממסגרת תקציבית שנקבעה לטובת פיתוח ירושלים, מסגרת תקציבית שנקבעה עוד קודם.

<יוסי עדס: יש החלטת ממשלה קודמת של תכנית מרום לפיתוח ירושלים.

<יוסי עדס: הממשלה קיבלה החלטה שתהיה תכנית המשך לשנים 2020-2016, וההחלטה הנוכחית שהתקבלה לאחרונה לסיוע לעסקים בירושלים, נאמר בה שזה חלק מהמסגרת התקציבית של פיתוח ירושלים לשנים 2020-2016.

<חוני נתן: אני חוני נתן, מנהל אשכול השפלה בירושלים של מעוף, שזאת הזרוע הביצועית של משרד הכלכלה.

<חוני נתן: אני כאן כדי לתת איזושהי אינדיקציה למצב העסקים.

<חוני נתן: הם אכן נפגעו מהמצב הביטחוני, ואני רוצה לחזק את דבריו של בני ראש העיר.

<חוני נתן: קיימנו ועידה לעסקים עם ראש העיר לפני שבוע וחצי ל-500 בעלי עסקים, ומה שהפתיע אותנו זה שמיד אחרי הוועידה כבר 60 עסקים ביקשו להירשם לקבל סיוע.

משה גפני: ואתם מסייעים להם?

<חוני נתן: כן, יש לנו הכלים הרגילים שאנחנו מסייעים להם.

משה גפני: מה זה הרגילים?

משה גפני: שאתם מסייעים גם בחולון?

<חוני נתן: שאנחנו מסייעים בכל הארץ.

משה גפני: אבל במעלה אדומים יש בעיה ביטחונית קשה יותר מאשר במרכז הארץ.

<חוני נתן: אנחנו נשמח שיהיו החלטות לסייע מעבר.

משה גפני: כתוב בתורה "ונהי בעינינו כחגבים וכן היינו בעיניהם".

משה גפני: אתם משרד הכלכלה, אתם צריכים לקבל החלטות.

משה גפני: אני לא זוכר מי זה שר הכלכלה.

מכלוף מיקי זוהר: ביבי.

משה גפני: לא, לא חשוב, אני לא זוכר, אבל אתם צריכים לקבל החלטות, אתם לא אוניברסיטת תל אביב שאתם אומרים לנו על פי הסקר.

משה גפני: אני מאוד מכבד אנשי אקדמיה, אבל אני מכבד גם את אנשי המשרדים, שהתפקיד שלהם במשרד הכלכלה זה לדאוג שהעסקים לא יירדו במעלה אדומים.

<חוני נתן: מכיוון שכך, בתקציבים שקיימים לנו אנחנו שמנו דגש מיוחד על מעלה אדומים.

משה גפני: הו, הנה עכשיו אנחנו מגיעים – כמה כסף שמתם?

<חוני נתן: זה לא נמדד בכסף, זה נמדד בסיוע לכמות של בעלי עסקים.

משה גפני: אבל זה כסף, איך מסייעים?

<חוני נתן: אנחנו מפנים את המשאבים שלנו, של האשכול לשם.

<חוני נתן: קיימנו שם ועידות.

משה גפני: כמה כסף?

משה גפני: בערך.

<גיא יפרח: אין כסף ישירות לעסקים.

משה גפני: אתה לא מכיר כל כך את המשרדים, זאת אומרת אתה מכיר רק חלק.

משה גפני: משרד הכלכלה אומר שיש לו תקציב לעניין הזה.

משה גפני: מה שעדס אמר קודם שיש תקציב מיוחד לירושלים - - -

<חוני נתן: אין לנו תקציב מוקצה מיוחד.

<חוני נתן: במסגרת התקציב שמשרד הכלכלה נותן למעוף, אנחנו שמנו לב שיש פגיעה מיוחדת.

<חוני נתן: הרי זה מה ששאלו אותנו, לבוא מהשטח ולהגיד האם יש פגיעה מיוחדת, יש שם פגיעה מיוחדת באופן ודאי.

<חוני נתן: אנחנו רואים שם פניות יותר גדולות מהעסקים.

<חוני נתן: אנחנו באים ויותר תומכים כתף אל כתף עם ראש העיר.

<חוני נתן: אנחנו עוזרים שם גם במרכז יהלום ל-45 בעלי עסקים שנקלעו לקשיים, וזה רק מהתקופה האחרונה.

<חוני נתן: זה מה שהתבקשנו לבוא ולהגיד, כדי לתת לכם אינדיקציה אמיתית.

משה גפני: מעבר למה שאתם אומרים, ואני מאוד מודה לכם על זה וזה בסדר גמור, יש לכם עוד תפקיד.

משה גפני: התפקיד שלכם זה לדאוג שהעסקים לא יפלו, וכשיש מצב ביטחוני במעלה אדומים שהוא דומה למה שקורה בירושלים, אתם צריכים להיאבק שהעסקים לא ייפלו ולתת להם את אותו מתווה כמו שיש בירושלים, זה התפקיד שלכם.

<חוני נתן: אנחנו לא קיבלנו את המתווה של ירושלים, את הסכום הזה, זה לא עבר דרך משרד הכלכלה.

משה גפני: אני לא אמרתי שזה עבר, אבל עכשיו אני אומר לכם - -

מיקי לוי: שר הכלכלה ילך לשר האוצר להביא כסף.

משה גפני: - - אם אתם לא יודעים, אני אומר לכם עכשיו שירושלים קיבלה – ואנחנו מברכים על כך, ו אנחנו חושבים שזאת החלטה נכונה – עידוד לתעסוקה, לתעשיינים בירושלים או לעסקים בירושלים בגלל המצב הביטחוני.

משה גפני: אותו מצב ביטחוני, אותו אזור, אפילו גיאוגרפית, נמצא במעלה אדומים.

משה גפני: אתם יודעים את זה.

משה גפני: גם שם היתה פגיעה, צריך להיות אותו מתווה שחל על ירושלים בתקופה האחרונה ולחול על מעלה אדומים.

משה גפני: אתם צריכים להיאבק על זה, זה התפקיד שלכם, אתם לא יכולים להתנהל עם ראש קטן.

<חוני נתן: לא, אני באתי לפה כדי - - -

משה גפני: לא, באת לפה, זה בסדר, אני מודה לך, אני רק נותן לך עצה בחינם, לא ביקשתי כסף על העצה הזאת.

משה גפני: אם אני הייתי משרד הכלכלה, הייתי הופך את המדינה למה לא מעלה אדומים?

משה גפני: הופך את המדינה.

משה גפני: אם אין שר כלכלה במשרה מלאה, הייתי מבקש משר אחר שאכפת לו הנושא של מעלה אדומים, שיעלה את העניין הזה.

<גיא יפרח: מדובר במעוף, הם גוף שזכה במכרז של משרד הכלכלה, זה גוף שלא שייך למשרד הכלכלה באופן ישיר.

<גיא יפרח: הם עוזרים מאוד בסיוע לעסקים בכל מה שקשור בהיכרות עם העסקים, עם מלווים, יועצים וכו', אבל אין להם באמת כסף שהם יכולים לסייע בו לעסקים.

<גיא יפרח: קראתי את הנוהל של ירושלים.

<גיא יפרח: צודק הנציג ממשרד האוצר, הם ידעו בצורה דיפלומטית – אתה עלית על זה מהר מאוד, אדוני היושב ראש – איך לא לרשום שם אירוע ביטחוני, אבל כשאתה קורא את התאריכים, אתה קורא את התזמון, אתה קורא את המחירים, אתה קורא שהם צריכים להשוות בדיוק את תקופת גל הטרור לעומת 2014-2013, אתה מבין לגמרי שמדובר פה בסיוע לעסקים בגלל שהם נפגעו מבעיות ביטחוניות.

<גיא יפרח: זה בדיוק מה שקורה במעלה אדומים.

<גיא יפרח: שמעת את אבי.

משה גפני: אגף התקציבים במשרד האוצר הם אנשים מאוד משכילים.

משה גפני: כשהוא נמצא באגף התקציבים, הוא לא אומר לך המצב הביטחוני, הוא אומר לך: החלטה, חוק-יסוד, ואתה צריך להיות נמס כמו שלג, חוק יסוד: ירושלים, עד שהוא עוזב את אגף התקציבים – ואני לא מתכוון אליו, אני מתכוון סתם באופן כללי – והוא הולך לעבוד באיזו חברה במעלה אדומים.

משה גפני: כשהוא יושב בצד הזה של השולחן, הוא יתחיל להסביר בדיוק למה זה אזור ביטחוני.

משה גפני: אני רגיל לזה כל הזמן.

משה גפני: אני שומע את אותו קול שישב פה ודיבר כך, עכשיו יושב פה ומדבר הפוך על אותו נושא, מתברר לי שהוא בסך הכול עבר מקום.

משה גפני: בני, אני ארצה שתשיב לגבי מה שהעלו, גם אם זה לא נושא הדיון.

עודד פורר: בעקבות מה שקרה פה ובעקבות מה שנאמר פה ובעקבות אותה החלטת ממשלה, שבאמת לא מציינת שום מצב ביטחונית ומציינת שהיא בכלל בהמשך להחלטה קודמת על ירושלים, כאילו החלטה המשכית לגבי חיזוק ירושלים.

עודד פורר: אנחנו יכולים לבוא בטענות לנציג של משרד האוצר או לנציג של משרד הכלכלה, בראש המשרדים האלה עומדים שרים ואת ההחלטה הזו קיבלה הממשלה.

עודד פורר: אני אומר לך שהפתרון הוא אחד, מה שלא נחליט פה, תתכנס הממשלה ובשורה אחת של החלטת ממשלה מספר, איזה מספר שלא יהיה, ותגיד: מעלה אדומים תיכנס לתוך החלטה מספר 787 לעניין ירושלים ובזה נגמר הסיפור, ואז לא יבוא נציג של משרד הכלכלה ויגיד שהם כן שייכים או לא שייכים ונציג אגף תקציבים יבוא ויגיד לי שזה חוק-יסוד: ירושלים.

עודד פורר: הם פשוט צריכים להכניס אותם להחלטת הממשלה, וזה תפקיד הממשלה להחליט.

משה גפני: בני, אני רוצה תשובות רק לגבי השאלות שהועלו, ארנונה וכו', שזה לא נושא הדיון.

<בני כשריאל: אדוני היושב ראש, כל ראש רשות שלא נטול מענק אלא חי על מענק איזון, היה רוצה שכל אזור התעשייה שלו לא ישלם ארנונה, בעלי העסקים לא ישלמו ארנונה, כי הוא מקבל את זה כמענק איזון.

<בני כשריאל: אבל החליט משרד הפנים יחד עם משרד האוצר בשנת 2014 להעלות אותנו בנפה את כל יהודה ושומרון ולהעלות את הארנונה שאנחנו צריכים לגבות.

<בני כשריאל: בינתיים מצד אחד הוא קונס אותנו, ב-2016 עיריית מעלה אדומים משלמת 850,000 שקל קנס על כך שהיא לא גובה את הארנונה החריגה, אבל מצד שני, בגלל הבחירות, בגלל הפוליטיקה, שני שרים לא העלו את הארנונה.

<בני כשריאל: מה שקורה זה שהתעשיינים לא קיבלו את ההעלאה של הארנונה, אבל העירייה משלמת 850,000 שקל קנס על זה שהיא לא גבתה.

<בני כשריאל: לגבי קרקע תפוסה, זה כבר נידון בבג"צ, הגיעו כמה תעשיינים לבג"צ והעלו את הנושא הזה.

<בני כשריאל: בג"צ לא קיבל את העתירה שלהם, ולמה?

<בני כשריאל: אזור תעשייה מעלה אדומים, כמו חלק מאזורי התעשייה של יהודה ושומרון, שהם אזורי עדיפות לאומית א', שם נמכרים הקרקעות במחיר נמוך יותר, כי יש גם סיוע של המדינה בבניית מפעלים.

<בני כשריאל: אנשים שרוצים לקנות קרקע, צריכים גם לבנות, וכאן גם אמר הבג"צ: הקרקע שנמכרת לתעשיינים, נמכרת לבנייה ולא להשקעה, ולכן כשניגשים לבנייה, אנחנו לא גובים ארנונה על אדמה תפוסה, אלא אנחנו גובים ארנונה על המבנה.

<בני כשריאל: לכן ישנם למשל כמה משקיעים גדולים, כמו למשל רמי לוי, שקנה 19 דונם במעלה אדומים ונדמה לי שזה כבר שבע, שמונה שנים שהוא לא בונה.

<בני כשריאל: הוא לא בונה משום שהקרקע היא טובה, קרקע נהדרת במקום טוב, והקרקע הזאת ערכה יעלה בהרבה יותר ממה שהוא קנה אותה.

<בני כשריאל: אגרת שמירה זה צו אלוף.

<בני כשריאל: בירושלים לא משלמים אגרת שמירה, משום שיש שם מג"ב.

<בני כשריאל: מג"ב עושה גם את העניין הביטחוני.

<בני כשריאל: אצלנו צה"ל יצא בכלל ממעלה אדומים, הוא הטיל את כל השמירה שהיתה פעם על ידי צה"ל – על הרשויות המקומיות, כמו בכל היישובים העירוניים ביהודה ושומרון, כמו ביתר עילית ואפרת וכדומה.

מיקי לוי: בשביל מה הוספנו מיליארדים לביטחון?

<בני כשריאל: גם התושבים משלמים אגרת שמירה, הם משלמים כ-870 שקל או 900 שקל.

<בני כשריאל: אנחנו בעד שלא ישלמו אגרת שמירה, ושמעמדנו יהיה כמו מעמד ירושלים.

משה גפני: גם בעומר משלמים אגרת שמירה, לאו דווקא יהודה ושומרון.

<גיא יפרח: נגד פלילי, לא נגד פח"ע.

משה גפני: זה נקרא היטל שמירה, והם בוחרים לשלם את זה, הם לא מחויבים.

<בני כשריאל: אגרת שמירה היא אגרת שמירה כלשונו, רק לפח"ע.

משה גפני: רק כלשונו זה גם פלילי.

<בני כשריאל: אגף הביטחון שלנו תפס לא מעט פורצים.

<בני כשריאל: לפעמים אומרים לי שתפסנו יותר מהמשטרה פורצים או שב"חניקים וכדומה.

<בני כשריאל: אסור לנו לעצור אותם, כי אנחנו רק אמונים על הביטחון.

<בני כשריאל: אנחנו מעכבים אותם, קוראים למשטרה והמשטרה באה ועוצרת אותם.

<אינגריד הר אבן: אנחנו חולקים על דבריו של מר כשריאל, אבל אנחנו נבקש לקיים דיון מיוחד עם נציג המשטרה בעניין.

<בני כשריאל: אני מצטער - - -

משה גפני: ברשותכם, אני מבקש לסיים את הדיון הזה ולהגיע לסיכומים.

משה גפני: היות וזה דיון מהיר, אנחנו נניח גם את המסקנות על שולחן הכנסת.

משה גפני: מיקי לוי, אתה היחיד מבין המציעים שנמצא כאן, אבל אני שואל גם את מיקי זוהר, שני חברי הכנסת שנמצאים כאן בסיום הדיון, אני מבקש לקבל החלטה כדלהלן: לאחר דיון ממצה שקיימה ועדת הכספים בנושא של הדיון המהיר והשפעת המתיחות הביטחונית על העסקים הקטנים והבינוניים במעלה אדומים ואי הכללת העיר במתווה הסיוע שגובש לסיוע לעסקים בירושלים, אנחנו קיימנו את הדיון הזה, התברר שמספר העסקים שנפגעו בעקבות המצב הביטחוני הוא 50%, המשמעות של העניין - - -

<בני כשריאל: מספר העסקים ירד בשנים האחרונות ב-50% ונסגרו גם 50% בשלוש שנים.

משה גפני: המשמעות של העניין היא סכנה קיומית לעיר.

משה גפני: זה לא דבר שאפשר לעבור עליו לסדר היום, מה גם שכולנו, כל חברי הסיעות שהשתתפו בדיון הזה, רואים במעלה אדומים חלק מירושלים, גם במעבר לבקעת הירדן וכל מה שנלווה.

משה גפני: לא היה ויכוח לגבי הנושא עצמו, ואנחנו לא מתייחסים לנושאים נוספים, שכתוצאה מהם נפגעו העסקים שם, אלא למתווה הזה שהממשלה קיבלה החלטה על ירושלים, וההחלטה שהממשלה קיבלה על ירושלים היא עקב המצב הביטחוני.

משה גפני: אין סיבה אחרת, כתוצאה מההחלטה הזאת שאנחנו יכולים לבוא ולהגיד: קרה משהו בירושלים שהוא ייחודי לשטח המוניציפלי של ירושלים, אלא זה האזור כולו.

משה גפני: על כן ועדת הכספים דורשת מהממשלה לקבל החלטה מידית של הכללת המתווה של ירושלים גם על מעלה אדומים כהוראת שעה לפרק זמן שבו המצב הביטחוני הזה יימשך.

משה גפני: ברגע שזה ייפסק, אני מניח שגם יורידו את הנושא הזה מירושלים ויצטרכו להוריד את זה גם ממעלה אדומים, אבל כרגע אנחנו מדברים על החלטה להרחיב את ההחלטה גם למעלה אדומים.

משה גפני: אם אתם מסכימים, זאת ההחלטה שנניח על שולחן הכנסת.

משה גפני: במקביל, אני מבקש לשלוח מכתב שלי בעקבות הדיון הזה לראש הממשלה, לשר האוצר, לשר הביטחון ולשר הפנים – יש שר פנים היום בישראל.

מכלוף מיקי זוהר: מזל טוב.

מיקי לוי: תודה על הסיכום.

משה גפני: לשלוח מכתב עם סיכום הדיון הזה, ואנחנו נמשיך להיות בקשר, יש לנו הרבה עבודה לחודשים הקרובים.

משה גפני: אני מודה לכם, תודה רבה.